REGULAMENTUL (CE) NR. 119/2007 AL COMISIEI
din 8 februarie 2007
de modificare a Regulamentului (CE) nr. 493/2006 de stabilire a măsurilor tranzitorii în cadrul reformei organizării comune a pieței în sectorul zahărului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (1), în special articolul 44 litera (a),
întrucât:
(1)
Regulamentul (CE) nr. 493/2006 al Comisiei (2) a prevăzut anumite măsuri tranzitorii speciale, aplicabile anului de piață 2006/2007, primul an de piață în care se pune în aplicare reforma organizării comune a piețelor în sectorul zahărului.
(2)
Situația pieței comunitare pentru anul de piață 2006/2007 se caracterizează printr-un dezechilibru între piața zahărului din cadrul cotelor și piața zahărului din afara cotelor. În timp ce excedentul de zahăr din cadrul cotelor riscă să se agraveze, rezervele disponibile de zahăr din afara cotelor, destinat industriei chimice, s-ar putea dovedi insuficiente în cea de-a doua jumătate a anului de piață 2006/2007, având în vedere cantitățile produse, stocurile și creșterea cererii de materii prime necesare fabricării bioetanolului.
(3)
În consecință, trebuie să se prevadă măsuri tranzitorii speciale exclusiv pentru anul de piață 2006/2007, pentru a se restabili echilibrul dintre piața zahărului din cadrul cotelor și piața zahărului din afara cotelor și pentru a facilita tranziția, în sectorul industriei chimice și farmaceutice, dintre vechiul regim de aprovizionare cu zahăr produs în cadrul cotelor aflat în vigoare în anul de piață 2005/2006 și noul regim, stabilit prin Regulamentul (CE) nr. 318/2006, de aprovizionare cu zahăr produs în afara cotelor. Punerea în aplicare a reformei sectorului nu s-a încheiat decât la sfârșitul lunii iunie a anului 2006, ceea ce a provocat incertitudine în sector, împiedicând încheierea unor contracte de furnizare pentru anul de piață 2006/2007. De obicei, acest tip de contract trebuie prevăzut înainte de semănarea sfeclei roșii, adică înainte de luna martie precedentă. Măsurile prevăzute de prezentul regulament trebuie să permită o mai mare flexibilitate în gestionarea producției din afara cotelor și să asigure livrările de zahăr pentru industria chimică în condițiile de preț care corespund prețului mondial. Trebuie să se permită fabricantului să înlocuiască acele cantități de zahăr industrial prin zahăr produs în cadrul cotelor. Cu toate acestea, această posibilitate nu trebuie acordată decât cu condiția ca toate controalele suplimentare ale cantităților livrate și utilizate efectiv în industrie să se efectueze corect. Prin urmare, decizia de a acorda această posibilitate trebuie lăsată la latitudinea autorităților competente ale statelor membre.
(4)
Dispozițiile privind livrarea și utilizarea zahărului industrial din Regulamentul (CE) nr. 967/2006 al Comisiei din 29 iunie 2006 de stabilire a normelor de aplicare a Regulamentului (CE) nr. 318/2006 al Consiliului privind producția peste cotă în sectorul zahărului (3) trebuie să se aplice cantităților livrate în cadrul măsurilor tranzitorii stabilite de prezentul regulament.
(5)
Regulamentul (CE) nr. 493/2006 trebuie modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a zahărului,
ADOPTĂ PREZENTUL REGULAMENT:
Articolul 1
Următorul articol 3a se inserează în Regulamentul (CE) nr. 493/2006:
„Articolul 3a
Utilizarea zahărului din cadrul cotelor
(1) Pentru livrările de zahăr industrial ce trebuie efectuate până la 30 septembrie 2007 conform contractelor menționate la articolul 6 din Regulamentul (CE) nr. 967/2006 al Comisiei (4), la cererea fabricantului, autoritățile competente ale statelor membre pot admite ca o cantitate din zahărul pe care l-a produs în cadrul cotelor, inclusiv zahărul retras în conformitate cu articolul 3 din prezentul regulament, să fie livrată în locul zahărului industrial produs în afara cotelor.
(2) Cantitățile de zahăr livrate în conformitate cu alineatul (1) sunt contabilizate ca materie primă industrială, livrată unui transformator, conform articolului 4 alineatul (1) paragraful al doilea litera (a) din Regulamentul (CE) nr. 967/2006, pentru anul de piață 2007/2008.
(3) Notificările prevăzute la articolele 8 și 10 din Regulamentul (CE) nr. 967/2006 indică separat cantitatea livrată în conformitate cu alineatul (1) al prezentului articol.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 februarie 2007.